## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. január 22 –i ülésére)

**TÁRGY: Az étkeztetés, házi segítségnyújtás, nappali ellátás (idősek klubja) biztosítása tárgyában megkötött ellátási szerződés módosítása**

Kiskőrös Város Önkormányzata és a Magyarországi Baptista Egyház között 2011. március 17. napján a 13/2011. számú Képv. testületi határozat alapján ellátási szerződés jött létre (a továbbiakban: ellátási szerződés) a szociális igazgatásról és szociális ellátásokról szóló 1993.évi III. törvény 62.§-63.§-aiban és 65/F.§ (1) bekezdés a) pontjában meghatározott személyes gondoskodást nyújtó étkeztetés, házi segítségnyújtás, nappali ellátási (idősek klubja) szociális alapszolgáltatások biztosítására.

Az ellátási szerződés 19. pontja szerint Kiskőrös Város Önkormányzata és a Magyarországi Baptista Egyház megállapodtak abban, hogy Kiskőrös Város Önkormányzata kizárólagos tulajdonát képező, a Kiskőrös 2442 hrszú, a természetben Kiskőrös, Kossuth L. u. 27. szám alatt lévő ingatlant az ellátási szerződés fennállásáig a Magyarországi Baptista Egyház részére bérbe adja.

2018. május 23. napján megjelent Magyarország Kormányának „TOP-7.1.1-16-H-052-1 Hagyományok háza megvalósítása” című felhívása a Kiskőrös területén működő önkormányzat részére, a kiskőrösi közösségi terek infrastrukturális fejlesztése, fizikai rehabilitáció valamint civil és nemzetiségi szervezetek megerősítése érdekében.

A Kiskőrösi Hagyományok Háza szolgáltató központ történelmi, kulturális és nemzetiségi hagyományok ápolására és továbbéltetésére tervezett városi intézmény létrehozása, amelyet a helyben működő civil kulturális egyesületek, és nemzetiségek befogadó otthonaként szándékozik fejleszteni a Helyi Akciócsoport.

A felhívás formai és tartalmi követelményeit figyelembe véve Kiskőrös Város Önkormányzata projektjavaslatot nyújtott be „Hagyományok háza megvalósítása” címmel 2018. szeptember 28. napján arra vonatkozóan, hogy Kiskőrösön, a Kossuth L. utca 27. szám alatt, a Kiskőrös Város Önkormányzata tulajdonát képező ingatlanban kialakításra kerüljön a Hagyományok Háza.

A projekt javaslat pozitív elbírálásban részesült. A projekt támogatói okirata 2019. április 17. napján hatályba lépett. A megvalósítás tervezett határideje: 2020.08.31.

Az Önkormányzat az elmúlt év során a „TOP-7.1.1-16-H-ERFA-2019-00071. azonosítószámú „Hagyományok háza megvalósítása” című projekt kivitelezése érdekében többször egyeztetett a Magyarországi Baptista Egyházzal a Kiskőrös, Kossuth L. u 27. szám alatti ingatlan bérleti jogviszonyának megszüntetéséről. 2019. december 17. napján a Magyarországi Baptista Egyház képviselője írásban kapott tájékoztatást arról, hogy a Kiskőrös, Kossuth L.u.27. szám alatti épületet 2020. január 31. napjáig ürítsék ki és adják át.

A fentiek alapján szükséges az ellátási szerződésben a Kiskőrös, Kossuth L. u. 27. szám alatti ingatlan bérletére vonatkozó rendelkezéseket közös megegyezéssel hatályon kívül helyezni, ezért javaslom a Képviselő-testületnek a határozat-tervezet elfogadását.

**Kiskőrös, 2020. január 14.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy a Magyarországi Baptista Egyházzal a 13/2011. sz. Képviselő-testületi határozat alapján 2011.március 17. napján, az étkeztetés, házi segítségnyújtás, nappali ellátás (idősek klubja) szociális alapszolgáltatásokra megkötött ellátási szerződést a határozat-tervezet mellékletében foglaltak szerint módosítsa.
2. felhatalmazza a polgármestert a határozat-tervezet mellékletét képező ellátási szerződés módosításának és a módosítással egységes szerkezetbe foglalt ellátási szerződésnek az aláírására.

**Felelős:** polgármester

**Határidő:** 2020. január 31.