**A személyes gondoskodást nyújtó szociális és gyermekjóléti ellátások térítési díjáról szóló 8/2015.(III.26.) önkormányzati rendelet módosításáról szóló rendelet-tervezet általános indokolása:**

A Képviselő-testület a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendeletben (a továbbiakban: Tr.) határozta meg a gyermekétkeztetés intézményi térítési díjait.

A Tr. módosítását Kiskőrös Város Önkormányzata és az étkeztetést biztosító TS Gastro Kft. között 2017. február 23-án létrejött vállalkozási szerződés 2020. évi módosítása indokolja, mely szerint a nettó nyersanyag norma és az előállítási egységárak 9 %-kal emelkednek.

Az intézményi térítési díjak a fentiek alapján 1,09 %-kal megemelve kerültek meghatározásra, tekintettel a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendelet 5. § (2) bekezdésére, mely szerint az intézményi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

**A rendelet-tervezet részletes indokolása:**

Az 1. §-hoz

A rendelet-tervezet 1.§-a módosítja a Tr. mellékletét. Módosulnak a Tr. mellékletébe foglalt táblázat 1-5. pontjai, valamint a 8. pontja, melyek a bölcsődei és óvodai gyermekétkeztetés, az általános iskolai tanulók és a kollégiumban elhelyezett tanulók étkeztetésének, valamint az integrált közoktatási intézménybe járók étkeztetésének intézményi térítési díjait tartalmazza.

A 2. §-hoz

A hatályba léptető rendelkezést tartalmaz ez a szakasz.