## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. január 22 –i ülésére)

**TÁRGY: Megállapodás megkötése az építésügyi igazgatási feladatok átvétele tárgyában**

Az építésügyi és az építésfelügyeleti hatóságok kijelöléséről és működési feltételeiről szóló 343/2006. (XII. 23.) Korm. rendelet 2020. március 1. napjával úgy módosul, hogy megszűnik az első fokú építésügyi hatósági feladatokat ellátó általános építésügyi hatóságként az építmények, építési tevékenységek tekintetében a járásszékhely települési önkormányzat jegyzőjének hatásköre és az építésügyi igazgatási feladatok ellátása a fővárosi és megyei kormányhivatalokhoz kerül.

A fővárosi és megyei kormányhivatalok működésének egyszerűsítése érdekében egyes törvények módosításárólszóló 2019. évi CX. törvény 1. §-a szerint a települési önkormányzatok mindazon vagyona és vagyoni értékű joga, amely a jegyző építésügyi igazgatási feladatainak ellátását biztosítja, 2020. március 1. napján - a feladat ellátásának időtartamára - az állam ingyenes használatába kerül. A használati jogot a fővárosi és megyei kormányhivatal gyakorolja. Az államigazgatási feladat ellátását biztosító vagyon alatt az átvett államigazgatási feladathoz kapcsolódó valamennyi jogot és kötelezettséget, valamint ingó és ingatlan vagyont is érteni kell.

Az ingyenes használati jog alapításához kapcsolódó feladatok végrehajtásának részletkérdéseit a települési önkormányzatok polgármesterei, valamint a fővárosi és megyei kormányhivatalok kormánymegbízottai között megkötött megállapodás (a továbbiakban: megállapodás) rendezi, melyet 2020. január 31.napjáig kell megkötni.

A megállapodást a fővárosi és megyei kormányhivatalok működésének egyszerűsítésével összefüggő egyes kormányrendeletek módosításáról szóló 360/2019. (XII. 30.) Korm. rendelet 47. számú melléklete szerint tartalommal kell megkötni.

A megállapodásban az Átadó és az Átvevő kötelezettséget vállal arra, hogy a közös használatú és üzemeltetésű ingatlanok kiadásainak megosztása érdekében 2020. március 31-ig külön megállapodást kötnek.

Az állam ingyenes használatába kerülő vagyontárgyak vagyonkezelője a használati jog keletkezésével egyidejűleg a fővárosi és megyei kormányhivatal lesz.

A vagyonkezelői jog - a használati jog ingyenes átengedéséhez igazodóan - határozatlan időre, az átvételre kerülő építésügyi igazgatási feladat ellátásának az időtartamára jön lére.

A Bács-Kiskun Megyei Kormányhivatallal folytatott személyes egyeztetések alapján közös megegyezéssel került kialakításra a határozat-tervezet mellékletét képező megállapodás tervezete.

Az építésügyi igazgatási feladatokat ellátó, jogszabályban meghatározott képesítési feltételekkel rendelkező foglalkoztatottak jogutódlással a Bács-Kiskun Megyei Kormányhivatal állományába kerülnek, így a szakmai munka folyamatosan biztosítva lesz.

A megállapodás mellékletét képezi a polgármester teljességi nyilatkozata, valamint a megállapodás mellékletei tartalmazzák a Bács-Kiskun Megyei Kormányhivatalhoz átkerülő köztisztviselőket, és az ingyenes használatba adott ingatlant és informatikai eszközöket.

Ingyenes használatba az előterjesztés mellékletét képező, a Kiskőrösi Polgármesteri Hivatal földszinti alaprajzán jelölt, jelenleg a 2. számú ( 26,62 m2 területű) és 3. számú (28,20 m2 területű) iroda kerül.

A fentiek alapján javaslom a Képviselő-testületnek a határozat-tervezet elfogadását.

**Kiskőrös, 2020. január 17.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért az építésügyi igazgatási feladatok átvétele tárgyában a határozat-tervezet mellékletét képező megállapodásban foglaltakkal.
2. felhatalmazza a polgármestert a határozat-tervezet mellékletét képező megállapodás aláírására.

**Felelős:** polgármester

**Határidő:** 2020. január 31.