**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2020. január 22-i ülésére)

## TÁRGY: KISKŐRÖS, PETŐFI S. TÉR 1 SZÁM ALATT IRODAHELYISÉG INGYENES HASZNÁLATÁNAK BIZTOSÍTÁSA A KISKŐRÖS KULTÚRÁJÁÉRT EGYESÜLET RÉSZÉRE

A TOP – 7.1.1-16 kódszámú „Kulturális és közösségi terek infrastrukturális fejlesztése és helyi közösségszervezés a városi helyi fejlesztési stratégiához kapcsolódva” című felhívásra a Kiskőrös Kultúrájáért Egyesület, mint a kiskőrösi helyi akciócsoport, támogatásban részesült.

E pályázat keretében támogatható a kulturális és közösségi (nyitott vagy fedett) terek infrastrukturális fejlesztése (építés, felújítás, eszközbeszerzés) a közösségi, kulturális élet élénkítése és lehetőség szerint a helyi gazdaság fejlesztése, az infrastrukturális fejlesztésekhez kapcsolódó kulturális és közösségi életet, közösségszervezési és -fejlesztési, valamint a helyi gazdaság fejlődését elősegítő kezdeményezések, programok, tevékenységek a helyi fejlesztési stratégiához illeszkedve.

Az intézkedések közvetlen célcsoportjai az érintett területek önkormányzatai, önkormányzati intézményei, a program céljainak megvalósításában releváns, állami finanszírozású intézményei, vállalkozásai, egyházi intézményei, civil szervezetei és a lakosság által létrehozott helyi akciócsoportok. A projekt 2021. október 01. napjával zárul.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján helyi közügyek, valamint a helyben biztosítható közfeladatok körében ellátandó helyi önkormányzati feladat a *„kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása”*.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

Az előterjesztés sürgősségének indoka, hogy a szerződés módosításhoz szükséges dokumentáció a Képviselő-testületi anyagkiküldést követően érkezett meg.

A város kulturális és közművelődési életének élénkítésére javaslom, hogy a Képviselő-testület a Kiskőrös belterületi 3090/A hrsz-on nyilvántartott, természetben 6200 Kiskőrös, Petőfi S. tér 1. emelet 8. szám alatti helyiségében ingyenesen használatot biztosítson 2021. október 01. napjáig a Kiskőrös Kultúrájáért Egyesület helyi akciócsoportja munkájának segítésére.

**Kiskőrös, 2020. január 20.**

**Domonyi László sk.**

**polgármester**

### HATÁROZAT-TERVEZET

Kiskőrös Város Önkormányzatának Képviselő-testülete

1. egyetért azzal, hogy az önkormányzati tulajdonú, Kiskőrös belterületi 3090/A hrsz-on nyilvántartott, természetben 6200 Kiskőrös, Petőfi S. tér 1. emelet 8. ajtószám alatti irodahelyiségben ingyenesen használatot biztosítson, meghatározott időtartamra, 2020. január 23. napjától 2021. október 01. napjáig a Kiskőrös Kultúrájáért Egyesület részére a város kulturális szolgáltatás, helyi közművelődési tevékenység támogatása céljára.
2. felhatalmazza a polgármestert a határozat-tervezet mellékletét képező haszonkölcsön-szerződés megkötésére.

**Felelős:** polgármester

**Határidő:** értelemszerűen