## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. január 22-i ülésére)

**Tárgy: A KŐRÖSSZOLG NONPROFIT KFT. FELÜGYELŐBIZOTTSÁGA ÜGYRENDJÉNEK JÓVÁHAGYÁSA**

A 100 %-ban Kiskőrös Város Önkormányzata tulajdonát képező KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Kft. (továbbiakban: Kőrösszolg Nonprofit Kft.) tulajdonosi jogait a Képviselő-testület gyakorolja. A Polgári Törvénykönyvről 2013. évi V. törvény (továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

A köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Taktv.) 4. § (1) bekezdése kimondja, hogy a köztulajdonban álló gazdasági társaságnál felügyelőbizottság létrehozása kötelező. A Kőrösszolg Nonprofit Kft.-nél három tagú felügyelőbizottság működik.

A Ptk. 3:122 §. (3) bekezdése érelmében:

*„3:122 §. (3) A felügyelőbizottság ügyrendjét maga állapítja meg, és azt a gazdasági társaság legfőbb szerve hagyja jóvá.”*

Az ügyrend-tervezet kidolgozásakor a Ptk. és a Taktv. kötelező érvényű rendelkezésein túlmenően, a gazdasági társaság alapító okiratában foglaltak is figyelembe vételre kerültek. Az ügyrendet a felügyelőbizottság megállapította és a határozat –tervezet melléklete tartalmazza.

A gazdasági társaság legfőbb szerve a képviselő-testület, ezért a fentiek alapján javaslom, hogy a Kőrösszolg Nonprofit Kft. felügyelőbizottságának ügyrendje a határozat-tervezetben foglaltaknak megfelelően kerüljön jóváhagyásra.

**Kiskőrös, 2020. január 14.**

**Domonyi László sk.**

**polgármester**

### HATÁROZAT-TERVEZET

A Képviselő-testület a Kőrösszolg Nonprofit Kft. felügyelőbizottsága ügyrendjét a határozat-tervezet mellékletében foglaltak szerint jóváhagyja.

**Felelős:** polgármester

**Határidő:** azonnal