# KISKŐRÖS VÁROS POLGÁRMESTERE

### ELŐTERJESZTÉS

(a Képviselő-testület 2020. január 22-i ülésére)

## TÁRGY: A SZEMÉLYES GONDOSKODÁST NYÚJTÓ SZOCIÁLIS ÉS GYERMEKJÓLÉTI ELLÁTÁSOK TÉRÍTÉSI DÍJÁRÓL SZÓLÓ ÖNKORMÁNYZATI RENDELET MÓDOSÍTÁSA

Kiskőrös Város Önkormányzata a TS Gastro Kft-vel ( 2730 Albertirsa, Pesti út 32.) 2017. február 23. napján kötött vállalkozási szerződés ( a továbbiakban: vállalkozási szerződés) alapján biztosítja a gyermekek védelméről és a gyámügyi igazgatásról szóló 1997. évi XXXI. törvény ( a továbbiakban: Gyvt.) 21/A. § (3) bekezdés a) pontja alapján a gyermekek és a tanulók számára az óvodai nevelési napokon, valamint az iskolai tanítási napokon az Önkormányzat által fenntartott bölcsődében, óvodában és a közigazgatási területén a tankerületi központ, illetve a szakképzési centrum részeként működő nevelési-oktatási intézményben, illetve szakképző intézményben a gyermekétkeztetést.

A TS Gastro Kft. piacfejlesztési vezetője azzal a javaslattal élt, hogy 2020. január 1. napjától 15 %-os mértékkel növekedjen az étkeztetés szolgáltatási ára. Kérésüket azzal indokolta, hogy az élelmiszer alapanyag költségnövekedések mértéke 2017. évi bázison számolva átlagosan több, mint 48%, 2018. évi bázison számolva pedig több, mint 22 %, és ez a 2020. év folyamán tovább fog növekedni. Annak érdekében, hogy a jövőben is fenn tudják tartani működésüket, és a településen élők elégedettségét tudják szolgálni, szükséges az étkeztetés szolgáltatási árának emelése.

A TS Gastro Kft. ügyvezetőjével történő egyeztetések során az alábbiakra tekintettel a közétkeztetés 9%-os emelésére tettünk javaslatot.

Kiskőrös Város Önkormányzata és a TS GASTRO Kft. között 2017. február 23. napján létrejött vállalkozási szerződés V.23. pontja szerint 2019. szeptember 1-jétől a Központi Statisztikai Hivatal által közzétett, „*Fogyasztóiár-indexek az egyéni fogyasztás rendeltetés szerinti osztályozása alapján”* táblázat *„11. Vendéglátás és szálláshely-szolgáltatás”* kategóriájának *„11.1.2. Munkahelyi- és diákétkeztetés”* sorának 2018. éves adata szerint 4,8 %-os mértékű közétkeztetési szolgáltatatási ár emelése történt. A közétkeztetés állami lefinanszírozásának 2020. évi mértéke bizonytalan, az egy lakosra jutó adóerő-képesség növekedése miatt állami támogatás csökkentése várható, valamint a közétkeztetés szolgáltatási árai minden évben Kiskőrös Város Önkormányzata és a TS GASTRO Kft. között létrejött vállalkozási szerződés szerint indexálásra kerülnek.

A TS Gastro Kft. ügyvezetője a közétkeztetés 9 %-os emelésére tett javaslatot elfogadta.

A közbeszerzésekről szóló 2015.CXLIII. törvény 141.§ (4) bekezdés c) pontja szerint a vállalkozási szerződés új közbeszerzési eljárás lefolytatása nélkül módosítható, illetve módosulhat

*„c)* a következő feltételek együttes teljesülése esetén:

*ca)* a módosítást olyan körülmények tették szükségessé, amelyeket az ajánlatkérő kellő gondossággal eljárva nem láthatott előre;

*cb)* a módosítás nem változtatja meg a szerződés általános jellegét;

*cc)* az ellenérték növekedése nem haladja meg az eredeti szerződés értékének 50%-át. Ha egymást követően több olyan módosításra kerül sor, amelyek a *ca)* alpont szerinti több, egymással nem összefüggő körülmény miatt merültek fel, ez a korlátozás az egyes módosítások nettó értékére alkalmazandó. Az egymást követő módosítások nem célozhatják e rendelkezés megkerülését.”

A gyermekétkeztetés intézményi térítési díjának alapja a Gyvt. 151.§ (3) bekezdése szerint az élelmezés nyersanyagköltségének egy ellátottra jutó napi összege.

Az intézményi térítési díjat és a személyi térítési díjat a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendelet 5. § (2) bekezdése alapján az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

A kerekítés szabálya a következő:

a) 0,01 forinttól 2,49 forintig végződő összegeket lefelé, a legközelebbi 0;

b) a 2,50 forinttól 4,99 forintig végződő összegeket felfelé, a legközelebbi 5;

c) az 5,01 forinttól 7,49 forintig végződő összegeket lefelé, a legközelebbi 5;

d) a 7,50 forinttól 9,99 forintig végződő összegeket felfelé, a legközelebbi 0

forintra végződő összegre kell kerekíteni.

A fentiekre való tekintettel a személyes gondoskodást nyújtó ellátások intézményi térítési díja az alábbiak szerint változna 2020. február 1. napjától:

|  |  |  |  |
| --- | --- | --- | --- |
| **Személyes gondoskodást nyújtó ellátások** | | **Intézményi térítési díj**  **Jelenlegi Tervezett** | |
| 1. | Bölcsődei gyermekétkeztetés | 360,- Ft/nap | 395,- Ft/nap |
| 2. | Óvodai gyermekétkeztetés | 340,- Ft/nap | 375- Ft/nap |
| 3. | Általános iskolai tanulók étkeztetése  (tízórai, ebéd, uzsonna) | 415,- Ft/nap | 455,- Ft/nap |
|  | Általános iskolai ebéd | 250,- Ft/nap | 270,- Ft/nap |
| 4. | Kollégiumban elhelyezett tanulók étkeztetése (reggeli, ebéd, vacsora) | 640,- Ft/nap | 695 - Ft/nap |
| 5. | Középiskolai ebéd | 335,- Ft/nap | 370,- Ft/nap |
| 6. | Integrált közoktatási intézmény:   * tízórai, ebéd, uzsonna: * ebéd: | 470,-Ft/nap  235,-Ft/nap | 510,- Ft/nap  255,-Ft/nap |

A fentiek alapján javaslom, hogy a Képviselő-testület a személyes gondoskodást nyújtó szociális és gyermekjóléti ellátások térítési díjáról szóló rendeletet a rendelet-tervezetben foglaltak szerint módosítsa.

**Kiskőrös, 2020. január 14.**

**Domonyi László sk.**

**polgármester**

#### KISKŐRÖS VÁROS ÖNKORMÁNYZATA

#### KÉPVISELŐ-TESTÜLETÉNEK

**……./2020.( ) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló**

**8/2015.(III.26.) önkormányzati rendelet módosításáról**

(Tervezet)

Kiskőrös Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 13.§ (1) bekezdés 8. pontjában meghatározott feladatkörében eljárva a következőket rendeli el:

**1.§**

A személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendelet (a továbbiakban: Tr.) melléklete a melléklet szerint módosul.

**2. §**

Ez a rendelet 2020. február 1. napján lép hatályba.