## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. január 22-i ülésére)

**Tárgy: pályázat benyújtása a belügyminisztérium által meghirdetett 2020. évre vonatkozó közfoglalkoztatási programra**

2019. november 7. napján megjelent a Belügyminisztérium Közfoglalkoztatási és Vízügyi Helyettes Államtitkárság Közfoglalkoztatási Stratégiai és Koordinációs Főosztály felhívása a települési önkormányzatok részére a 2020. évre tervezett járási startmunka programok indításához.

Az önkormányzat elképzelései szerint a 2020. évben a járási startmunka program alapvető célja az elmúlt években kialakított kapacitások fenntartása és működtetése. A programok 2020. március 1-jétől 2021. február 28-ig tervezhetőek. Ezen programok támogatási időtartama legfeljebb 12 hónap lehet.

Az idei felhívás szerint, a tavalyi évhez hasonlóan, ebben az évben is egy szociális jellegű program indítható településenként, melyben a feladatokat összevontan kell megtervezni, de ezzel továbbra is a szükséges feladatok kerülnek elvégzésre:

Bio- és megújuló energiafelhasználás, melynek célja a közfoglalkoztatási programok során keletkezett biomassza alapanyag gyűjtése és tüzelőanyag előállítása, aprítékolása.

A korábbi sikeres programhoz hasonlóan most is a kiskőrösi laktanya ad otthont az apríték feldolgozásához és tárolásához. A programba megjelölt területeken folyamatosan végzik a takarítást, a fűtőanyag beszerzését, valamint a begyűjtött alapanyagok feldolgozását.

Ugyanebben a programelemben kerül elvégzésre a belterületi közúthálózat karbantartása, melynek célja az önkormányzati belterületi úthálózat karbantartása, javítása környezetének rendbetétele, valamint az önkormányzat kezelésébe tartozó bel- és külterületi kerékpárutak, járdák karbantartása és, ezáltal a baleseti veszélyek jelentős csökkentése. A program keretein belül lehetőség van az önkormányzat saját kezelésében lévő területek parlagfű-mentesítésére, valamint az illegálisan lerakott hulladék felszámolására. A program továbbá lehetővé teszi azt is, hogy a város közterületein található közösségi terek folyamatos gondozásával és karbantartásával megteremtsük a kulturált körülményeket. A program a tavalyi évhez képest további elemekkel bővült. Ezek az elemek a kül- és belterületi csatornák karbantartási feladatai, valamint a mezőgazdasági utak karbantartása, állapotuk javítása.

A pályázati kiírás alapján a bérköltség támogatás intenzitása 100%.

Az igényelhető összeg 24 fő bevonásával bruttó 33.119.475 Ft.

A pályázati kiírás alapján a dologi és beruházási költségekre fordított támogatás intenzitása 96,25%.

Így az igényelhető támogatás maximális összege bruttó 7.207.918 Ft, melyből visszatérítendő támogatásként 6.937.623 Ft igényelhető.

A fentiek figyelembe vételével az önkormányzatnak 270.295 Ft összegű önerőre van szüksége.

Mindezek figyelembevételével javaslom, hogy a Képviselő- testület a projekt megvalósulása érdekében a határozat-tervezetben foglaltak szerint döntsön.

**Kiskőrös, 2020. január 14.**

**Domonyi László sk.**

**polgármester**

### HATÁROZAT-TERVEZET

A Képviselő-testület

1. egyetért a bruttó 33.389.770, - Ft összköltségű 2020. évre tervezett szociális jellegű közfoglalkoztatási járási startmunka program indításával és megvalósításával.
2. biztosítja a bruttó 270.295, - Ftösszköltségű önerőt a 2020. évre tervezett közfoglalkoztatási program megvalósulásához.
3. felkéri a polgármestert, hogy a Város 2020. évi költségvetéséről szóló rendeletét a fentiek figyelembevételével terjessze elő.
4. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedésre.

**Felelős:** polgármester

**Határidő:** azonnal